Source: https://svet.sme.sk/c/6181534/exprezidenta-kucmu-za-vrazdu-novinara-sudit-nebudu.html
Timestamp: 2017-04-30 15:07:49+00:00
Document Index: 8482

Matched Legal Cases: ['Súd ', 'Súd ', 'súd ', 'Súd ', 'súd ', 'súd ']

Exprezidenta Kučmu za vraždu novinára súdiť nebudú - svet.sme.sk
Zobraziť všetky sekcie Exprezidenta Kučmu za vraždu novinára súdiť nebudú
Ukrajinský exprezident mal byť zapletený do vraždy jeho veľkého kritika Georgija Gongadzeho. Súd nahrávky ako dôkazy nepripustil. 14. dec 2011 o 12:31 TASR
Leonid Kučma na archívnej snímke z roku 2010.(Zdroj: TASR)Písmo:A-|A+10Ukrajinský exprezident mal byť zapletený do vraždy jeho veľkého kritika Georgija Gongadzeho. Súd nahrávky ako dôkazy nepripustil. KYJEV. Ukrajinský súd zamietol obvinenie proti bývalému prezidentovi Leonidovi Kučmovi, údajne zapletenému do vraždy opozičného novinára Georgija Gongadzeho z roku 2000. Súd rozhodol, že tajné magnetofónové nahrávky, ktoré mali exprezidenta usvedčovať zločinu, nie sú prípustným dôkazom. Ukrajinská generálna prokuratúra začala v marci vyšetrovanie Kučmu - prezidenta nezávislej Ukrajiny v rokoch 1994-2005 - pre podozrenie z účasti na vražde Gongadzeho, jedného z najostrejších verejných kritikov Kučmu. Vražda obľúbeného novinára, ktorý bol známy z televíznych diskusných relácií, sa stala priam symbolom pre zvrátený a násilný režim v postsovietskej Ukrajine za vlády Kučmu. Neoprávnené stíhanie Smrť žurnalistu vyústila až do pouličných zrážok v Kyjeve medzi protestujúcimi a poriadkovou políciou.
Kyjevský súd však vyhlásil trestné stíhanie prokuratúry za neoprávnené. Prokuratúra tvrdila, že došlo k zneužitiu prezidentského úradu a výsledkom bolo zabitie novinára. Informácie priniesli ukrajinské tlačové agentúry. Kučma (73) poprel akúkoľvek rolu v ohavnej vražde 31-ročného novinára, ktorého telo bez hlavy sa našlo v lese poldruha mesiaca po jeho únose v roku 2000. Zo smutnej vraždy sa stal najznámejší trestný prípad postsovietskej Ukrajiny a zlomový bod Kučmovej desaťročnej vlády, pretože znamenal jej koniec, napísala agentúra Reuters. Tymošenková to predpovedala Kučma bol v minulosti podporovateľom súčasného prezidenta Viktora Janukovyča a jeho prípad sa podobá trestnému stíhaniu opozičnej líderky Julie Tymošenkovej. Tú v októbri odsúdili na sedem rokov väzenia za zneužívanie úradných právomocí.
Tymošenková ako Janukovyčov politický nepriateľ kritizovala v marci krok proti Kučmovi, ktorý má podľa nej vyvolať falošný dojem, že Janukovyč len dodržiava zákony a tým môže odôvodniť svoju pomstu voči nej. Expremiérka predpovedala, že prípad proti Kučmovi bude zrušený. Správy, že súd odmietol obvinenie voči Kučmovi, prišli v čase, keď Tymošenkovej právny zástupca oficiálne začal proces odvolania proti jej sedemročnému trestu. Nechajte si posielať ranný prehľad najdôležitejších správ e-mailom